open-index/open-wikipedia-markdown huggingface dataset:
Minos

**Minos** (Aldgryksk: Μίνως) wie yn de Grykske mytology de kening fan Kreta, al is it net wis oft dizze kening al of net wier bestien hat. De Minoyske beskaving is nei him neamd.

Neffens de Grykske mytology wie Minos de soan fan Seus en Jeropa. Hy soe troud wêze mei Pasifae en wie heit fan ûnder oaren Ariadne, Mandubrasius, Deukalion, Fedra, Glaukos en Katreus. Hy waard kening fan Kreta doe't kening Asterion stoar. Minos ferbanne syn broers Radamantys en Sarpedon, dy't ek oanspraak makken op 'e troan. Minos wenne yn it paleis fan Knossos. Hy liet in doalhôf bouwe wêryn't de Minotaurus opsletten waard.
Messerschmitt Me 163

De **[[Messerschmitt]] Me 163**, mei e bynamme "Komet", wie it earste en iennige fan in raket oandreaun jachtfleantúch dat yn in oarloch brûkt waard. It revolúsjonêre ûntwerp wie fan de Dútske yngenieur Alexander Lippisch. It tastel hie gjin horizontale sturtflakken ("Nurflugel"). De raketmotor waard ûntwikkele troch de yngenieur Hellmuth Walter. 

Me 163 wie flugger as alle oare jachtfleantugen yn dy tiid. Testpiloat Heini Dittmar helle yn july 1944 1130 km/o mei de Me 163, in rekord. Der waarden goed 300 tastellen makke, mar it die bliken dat de Komet as jager net foldie en yn syn operasjonele perioade mar njoggen alliearde tastellen delhelle hat.

## Spesifikaasjes

## Keppelings om utens
* luchtoorlog.be
Grosset & Dunlap

**Grosset & Dunlap** is in Amerikaanske útjouwerij dy't fêstige is yn New York. It bedriuw jout likernôch 170 nije titels jiers út, benammen fiksje en berneboeken, mar ek wol non-fiksje. Grosset & Dunlap is tsjintwurdich in ymprint fan 'e Penguin Group.

## Skiednis
Grosset & Dunlap waard oprjochte yn 1898, en ûntjoech him al rillegau ta in foaroansteand bedriuw yn 'e Amerikaanske útjouwersbrâns, benammen op it mêd fan berneboeken. Sa ferskynden by Grosset & Dunlap û.m. de searjes oer de *Hardy Boys* en  *Nancy Drew*. Dêrnjonken waarden benammen ûnder de ymprint Charter Books yn 'e santiger en tachtiger jierren ek in protte detektiveromans útjûn, lykas werprintingen fan *The Saint*, fan auteur Leslie Charteris. Fierders kaam ûnder de titel *RN: The Memoirs of Richard Nixon* yn 1978 ek de opsjochjaande autobiografy fan 'e Amerikaanske âld-presidint Richard Nixon by Grosset & Dunlap út.

Yn 1974 kaam de útjouwerij yn 'e hannen fan Filmways, en doe't dat yn 1982 oernommen waard troch Orion Pictures, waard Grosset & Dunlap trochferkocht oan G.P. Putnam's Sons. Yn 1996 waard Putnam oernommen troch de Penguin Group, sadat Grosset en Dunlap doe in ymprint fan dy grutte Britske útjouwerij waard. Sûnt 2013 falt it ûnder Penguin Random House, in *[[joint venture]]* fan 'e Penguin Group mei it Amerikaanske Random House.

## Keppelings om utens
*Offisjele webside fan Grosset & Dunlap
Lagardère

* Lagardère (plak), in plak yn it departemint Gers, yn súdwestlik Frankryk
* Lagardère SCA, in grut Frânsk mediabedriuw
Boergondysk

* Boergondysk (Germaansk), in útstoarne Eastgermaanske taal
* Boergondysk (Romaansk), in Romaanske taalfariëteit dy't soms as in selsstannige taal. mar faak ek as in Frânsk dialekt beskôge wurdt
Alley Baggett

**Alley Baggett** (Houston, 14 july 1973) is in Amerikaansk rêstend neakenmodel, glamourmodel, presintatrise en aktrise, dy't yn 1995 bekendheid krige as *[[Playboy (tydskrift)|Playboy]]*-model. Hja hat ek wol wurke ûnder de namme Alma Baggett. Neffens har offisjele opjefte is se 1.57&nbsp;m lang, mei in gewicht fan 48&nbsp;kg en kupmaat 34DD, dêr't se oan kommen is troch in boarstfergruttingsoperaasje te ûndergean.

## Libben en karriêre
Baggett waard yn 1973 berne yn Houston, yn 'e steat Teksas as de âldste fan trije bern yn it gesin fan har âlden (hja hat twa jongere bruorren). Op 'e middelskoalle siet se op dûnsjen, en op 'e middelbere skoalle wie se lid fan it cheerleaderstiim en it basketbaltiim, en die se ek oan hurddraven. Har ambysje wie om fotomodel en mannekên te wurden, mar dêrfoar waard se ôfwiisd om't se sa koart is (1.57&nbsp;m). Yn 1991, doe't se achttjin jier wie, sette Baggett sadwaande útein mei in karriêre as glamour- en neakenmodel.

Nei't se har boarsten fergrutsje litten hie, briek se yn maaie 1995 troch, doe't se op 'e omslach fan it *Playboy's Book of Lingerie* stie. Neitiid soe se noch op 'e omslach tepronk stean fan mear as tolve oare *Playboy*-specials. Ek posearre se foar guon Britske neakenblêden, lykas *[[FHM]]* en *[[Loaded]]*, en wie se te sjen yn 'e *Playboy*-fideo *Playboy's Girls of Hooters* (1994). Yn 2005 hold Baggett op mei har modellewurk, wêrnei't hja har konsintrearre op it behear fan har webside.

Njonken har karriêre as neakenmodel wurke Baggett ek as presintatrise op 'e Amerikaanske tillefyzje, te witten foar it wrakselprogramma *WWF Sunday Night Heat*, en fan 1996 oant 1998 foar de programma *Entertainment Tonight*. Fierders wurke hja mei oan 'e show *Sin City Spectacular* (1999), fan it gûcheldersduo Penn en Teller, en hie se in gastrol yn 'e komeedzjesearje *Unhappily Ever After*, en in kameoroltsje yn 'e film *Private Parts* (1997), fan Howard Sterns. Teffens trede se op yn fideoklips fan it nûmer *Shake Your Bon-Bon*, fan Ricky Martin, en *Never Let You Go*, fan Third Eye Blind. Baggett wie fierders te gast yn ferskate praatprogramma's. 

In misdiebestridende stripferzje fan Baggett mei de namme Alley Cat spile de haadrol yn in rige stripboeken dy't mei har goedkarring makke waarden. De strips wiene sa populêr dat der ek popkes fan Alley Cat makke waarden, dy't no as *collectors items* beskôge wurde. Neffens de ynformaasje op har eigen webside hâldt Baggett fan wandklimmen, snowboarden, trenen mei gewichten, mountainbiken en muzyk. Hja is lid fan 'e *Surfrider Foundation*, in non-profitorganisaasje fan modellen dy't seeën en strannen beskermje wolle. Ek is Baggett belutsen by de *Orangutan Foundation International* (ta beskerming fan 'e oarang ûtan) en de *Children of the Night Foundation* (dy't berneprostitúsje bestride wol).

## Keppelings om utens
* Offisjele webside fan Alley Baggett
* Biografy en filmografy fan Alley Baggett yn 'e ''Internet Movie Database'' (IMDb)
* Biografyske gegevens fan Alley Baggett op ''FreeOnes''
* Beheinde biografy fan Alley Baggett
Anita Blond

**Anita Blond**, echte namme: **Anita Hudacek** (Boedapest, 27 maaie 1976), is in rêstend Hongaarsk neakenmodel en pornografysk aktrise, dy't ek wol wurke hat ûnder de artystenammen Anita Blonde, Anita Kelli, Anita Kelly, Anita, Anika en Bonanita. Neffens har offisjele opjefte wie hja ûnder har karriêre 1.73&nbsp;m lang, mei in gewicht fan 52&nbsp;kg en natuerlike boarsten fan kupmaat 36C.

## Libben en karriêre
Anita Blond (dy't trouwens fan natuere gjin blondine mar in brunette wie) waard yn 1976 berne yn 'e Hongaarske haadstêd Boedapest. Yn 1994, doe't se achttjin jier wie, begûn se har karriêre as neakenmodel yn it manljusblêd *[[Penthouse (tydskrift)|Penthouse]]*. Koarte tiid letter makke se har debút yn in pornografyske film fan it Sweedske Private-label. Neffens de Internet Adult Film Database (IAFD) spile se neitiid yn totaal yn 112 pornofilms, wêrûnder in protte útjeften fan Private, mar ek guon fan oare Jeropeeske studio's, lykas it Dútske Videorama, it Frânske Vidéo Marc Dorcel en de Italjaanske Mario Salieri Entertainment Group. 

Dêrnjonken stiek Anita Blond yn 'e twadde helte fan 'e jierren njoggentich de Atlantyske Oseaan oer om har yntree yn 'e Amerikaanske pornoyndustry te meitsjen. Dêr wurke se û.m. foar sokke foaroansteande labels as VCA Pictures, Elegant Angel, Sin City, Wicked Pictures, Adam & Eve, New Sensations en Anabolic Video. Fierders hold se ek oan mei har wurk as neakenmodel, en wie se te bewûnderjen yn tydskriften as *Oui*, *[[Chéri (tydskrift)|Chéri]]*, *Velvet* en *Perfect 10*. Yn 2001 loek Anita Blond har úteinlik út 'e pornoyndustry werom.

## Keppelings om utens
* Biografy en filmografy fan Anita Blond yn 'e ''Internet Movie Database'' (IMDb)
* Biografyske gegevens en filmografy fan Anita Blond yn 'e ''Internet Adult Film Database'' (IAFD)
* Biografyske gegevens fan Anita Blond op ''FreeOnes''
* Biografyske gegevens fan Anita Blond op ''Babepedia''
Kya Tropic

**Kya Tropic**, echte namme: Beverly Ann Bagares (Riverside (Kalifornje), 25 desimber 1988), is in rêstend Amerikaansk neakenmodel en pornografysk aktrise fan Filipynsk etnysk komôf. Neffens har offisjele opjefte is se 1.60&nbsp;m lang, mei in gewicht fan 61&nbsp;kg en in natuerlike kupmaat 36D.

## Libben en karriêre
Kya Tropic waard yn 1988 berne yn Riverside, yn it suden fan 'e steat Kalifornje. Yn 2009, doe't se 20 jier wie, makke se har debút yn in pornografyske film.

Neffens de Internet Adult Film Database (IAFD) spile se neitiid yn 21 ûnderskate pornofilms, û.m. foar sokke foaroansteande labels as *[[Red Light District]]*, *[[Wicked Pictures]]*, *[[Pure Play Media]]*, *[[Evil Angel (filmstudio)|Evil Angel]]*, *[[West Coast Productions]]*, *[[New Sensations (filmstudio)|New Sensations]]*, *[[Elegant Angel]]* en *[[Anabolic Video]]*.

Ek hat se in protte wurke foar pornosites op it ynternet, wêrûnder *[[BangBros]]*, *[[Naughty America]]*, *[[Brazzers]]* en *[[Muffia]]*. Njonken har aktearwurk posearre se ek foar ûnderskate neakenblêden. Yn 2011 loek se har út 'e pornoyndustry werom.

## Keppelings om utens
* Biografy en filmografy fan Kya Tropic yn 'e ''Internet Movie Database'' (IMDb)
* Biografyske gegevens en filmografy fan Kya Tropic yn 'e ''Internet Adult Film Database'' (IAFD)
* Biografy en filmografy fan Kya Tropic op ''FreeOnes''
Evita Pozzi

**Evita Pozzi**, skûlnamme fan **Eva Maria Reali** (Apûlje, 15 febrewaris 1984), is in rêstend Italjaansk neakenmodel en pornografysk aktrise fan Apûlysk komôf. Neffens har offisjele opjefte is se 1.67&nbsp;m lang, mei in gewicht fan 53&nbsp;kg en kupmaat 36DD, dêr't se oan kommen is troch in boarstfergruttingsoperaasje te ûndergean.

## Libben en karriêre
Pozzi waard yn 1984 berne yn 'e Italjaanske regio Apûlje, de "hakke" fan 'e Lears fan Itaalje. Hja sette har karriêre útein as fotomodel, mar begûn al rillegau neaken te posearjen foar manljusblêden. Dêrta liet hja har boarsten fergrutsje fan in C-kup ta in dûbel-D-kup. Yn in fraachpetear fertelde se dat in freon fan harres har boarsten Flora en Albenga doopt hat, nei twa heuvels yn Toskane dy't ferneamd binne op har natoerskientme.

Yn 2010 makke se har debút yn in pornografyske film fan regisseur Silvio Bandinelli. Dêrby naam se de skûlnamme Evita Pozzi oan, gearstald út Evita, de ferlytsingsfoarm fan har eigen foarnamme Eva, en Pozzi, de efternamme fan 'e legindaryske Italjaanske pornostjer Moana Pozzi. Neffens de Internet Adult Film Database (IAFD) spile hja neitiid yn 24 pornofilms, benammen fan Italjaanske labels, lykas de Mario Salieri Entertainment Group, PigItalia en Showtime. Yn 2012 stiek Pozzi lykwols de Atlantyske Oseaan oer, om troch te kringen yn 'e Amerikaanske pornoyndustry. Dêrby wurke se û.m foar sokke foaroansteande studio's as Hustler Video en Pure Play Media, mar folle mear wie se yn 't spier foar Amerikaanske pornosites op it ynternet, wêrûnder Naughty America en Reality Kings.

Njonken har aktearkarriêre bleau Pozzi ek aktyf as neakenmodel, en fierders reizge se nei eigen sizzen as *[[feature dancer]]* by stripklubs yn "de hiele wrâld" lâns (wêrby't se opneamde: Los Angeles, Las Vegas, Miami, Hongarije, Spanje en Itaalje). Ek wurke se mei oan it Italjaanske tillefyzjeprogramma *Diva Futura*. Yn 2014 loek Pozzi har út 'e pornoyndustry werom, mei as bedoeling in *mainstream*-karriêre nei te stribjen. Har hobbys binne sport, muzyk en reizgjen.

## Keppelings om utens
* Biografy en filmografy fan Evita Pozzi yn 'e ''Internet Movie Database'' (IMDb)
* Biografyske gegevens en filmografy fan Evita Pozzi yn 'e ''Internet Adult Film Database'' (IAFD)
* Biografyske gegevens fan Evita Pozzi op ''FreeOnes''
Viking Press

**Viking Press** is in Amerikaanske útjouwerij dy't fêstige is yn New York. Hoewol't it oarspronklik begûn as in selsstannich bedriuw, is it no in ymprint fan 'e Penguin Group.

## Skiednis
Viking Press waard op 1 maart 1925 oprjochte troch de útjouwers Harold K. Guinzburg en George S. Oppenheim. De namme fan it bedriuw wie bedoeld om in gefoel fan ûntdekking, aventoer en riskante ûndernimmings op te roppen, krekt as it troch Rockwell Kent ûntwurpen logo, dat in drakeboat fan 'e Wytsingen toant. Viking Press ûntjoech him ta in tige foaroansteande útjouwerij, dêr't in protte ferneamde auteurs harren wurk publisearje lieten; dêrûnder wiene fiif winners fan 'e Nobelpriis foar de Literatuer en ien winner fan 'e Nobelpriis foar de Frede. Yn 1975 ferlear it bedriuw syn selsstannigens doe't it oernommen waard troch de Penguin Group.

Under de Viking-ymprint wurde likernôch hûndert boeken jiers publisearre, mei dêrûnder sawol súksesfolle kommersjele fiksje as heechsteande literêre fiksje en kwalitatyf goede non-fiksje. De berne-ymprint Viking Children's Books bestiet sûnt 1933, en ûnder dy namme binne ferskate berneboeken útbrocht dy't prestizjeuze prizen wûn hawwe, lykas *The Twenty-One Balloons*, fan William Pene du Bois, út 1947, dat de *[[Newbery Medal]]* foar 1948 wûn. *[[Paperback]]*-werprintingen fan Viking-boeken wurde útjûn troch Penguin Books; dy fan Viking Children's komme út by Puffin Books.

Under de skriuwers dy't harren wurk by Viking útbrocht hawwe, binne grutte nammen as kening Abdûlla II fan Jordaanje, Saul Bellow, Helen Fielding, Graham Greene, Jack Kerouac, James Joyce, Stephen King en John Steinbeck.

## Ymprints
* Pamela Dorman Books (sûnt 2010)
* Viking Children's Books
** Viking Kestrel (yn ûnbrûk)
* Viking Press

## Keppelings om utens
*Offisjele webside fan 'e Penguin Group (ynkl. Viking Press)
Sjenrefiksje

**Sjenrefiksje**, ek wol **populêre fiksje** neamd, is in oerkoepeljende beneaming dêr't alle foarmen fan fiksje ûnder beflapt wurde dy't net ta de *mainstream*-literatuer hearre. Foarbylden binne: aventoereromans, chicklit, detektiveferhalen, fantasy, Goatyske romans, histoaryske romans, horror, romantyske fiksje, science fiction, skrillers en westerns. Der wurdt faak in skieding oanbrocht tusken sjenrefiksje en de "literatuer" (wêrfan't dy lêste kategory dan mear prestiizje hat), en yn "literêre" fermiddens sjocht men faak op sjenrefiksje del. Nettsjinsteande dat makket sjenrefiksje gebrûk fan persiis deselde eleminten as literatuer, dy't lykwols brûkt wurde om in oarsoartich ferhaal te skriuwen.
Ania (pornografysk aktrise)

**Ania**, echte namme ûnbekend (1976), is in rêstend Russysk neakenmodel en pornografysk aktrise.

## Karriêre
Ania waard yn 1976 berne yn Ruslân. Yn 1995 waard hja ûntdutsen troch de Frânske pornoregisseur Pierre Woodman. Se wurke dêrnei mei oan ferskate neakenfotografyske en pornografyske fotoreportaazjes yn pornoblêden, lykas *Private* en *Triple X*, dy't publisearre waarden troch de Sweedske pornografyske filmstudio en útjouwerij *[[Private (filmstudio)|Private]]*.

Dêrnjonken spile Ania ek yn trije pornografyske films, te witten *Triple X 2* en *Triple X 4*, beide út 1995, en *Private Castings X 22*, dy't útbrocht waard yn 2000, mar mei earder opnommen materiaal (dat noch net earder publisearre wie). Ania loek har noch yn 1995 wer út 'e pornoyndustry werom, en it sizzen wie dat se mei har pornografyske optredens in universitêre stúdzje finansiere hie.

## Keppelings om utens
* Biografyske gegevens en filmografy fan Ania yn 'e ''Internet Adult Film Database'' (IAFD)
Solaris Books

**Solaris Books** is in Britske útjouwerij dy't fêstige is yn it Ingelske Oxford, en dy't him taleit op 'e publikaasje fan science fiction- en fantasyliteratuer. It bedriuw makket tsjintwurdich ûnderdiel út fan Rebellion Developments. 

## Skiednis
Solaris Books waard yn febrewaris 2007 oprjochte as in ymprint fan BL Publishing, as in trêde ymprint fan dy útjouwerij njonken Black Library en it doetiidske Black Flame. Yn antwurd op 'e fraach nei it wêrom fan 'e nije ymprint sei George Mann, fan BL Publishing, dat der tusken de grutte útjouwerskorporaasjes en de lytse, ûnôfhinklike útjouwerijkes ornaris gjin romte oerbliuwt foar de midden, en dat Solaris in platfoarm wurde soe foar begjinnende auteurs en auteurs mei beheinde lêzerstallen.

Yn septimber 2009 waard Solaris Books oernommen troch Rebellion Developments, in útjouwerij dy't ek strips en grafyske romans publisearret ûnder de ymprint 2000 AD en sjenrefiksje ûnder de ymprint Abaddon Books. Solaris kaam doe ûnder it bewâld te stean fan Abaddon-haadredakteur Jonathan Oliver, dy't oan beide ymprints parallel lieding joech. Oan it belied fan Solaris feroare nei de oername suver neat, en de besteande relaasje mei de skriuwers bleau beholden.

Yn augustus 2010 kaam de 73ste titel fan Solaris út. Under de auteurs dy't har wurk by Solaris publisearre hawwe, binne Emily Gee, Simon R. Green, Paul Kearney, Gail Z. Martin en Juliet E. McKenna.

## Keppelings om utens
*Offisjele webside fan Solaris Books
Mingtaal

In **mingtaal** is in taal dy't fuortkomt út it ferranen fan meastal twa, mar yn seldsume gefallen mear as twa boarnetalen. Dit proses is yn 'e regel it gefolch fan in sitewaasje fan twataligens wêrby't de sprekkers oarspronklik beide talen floeiend prate. Faak is it sa dat de mingtaal yn sa'n taalmienskip úteinlik ien fan 'e (of beide) boarnetalen folslein ferfangt. It ûntstean fan mingtalen komt fral foar yn isolearre taalmienskippen, yn West-Jeropa fral by groepen Roma en wenweinbewenners. Ek it Biltsk, dat ûntstien is troch de ferminging fan Frysk mei it oarspronklike Súdhollânsk fan 'e (yn Fryslân fan oare Hollânsktaligen isolearre) Bilkerts, is in mingtaal.

Trochdat se de eigenskippen fan beide boarnetalen hawwe, kinne mingtalen faak noch as in foarm fan 'e iene, noch as in foarm fan 'e oare taal klassifisearre wurde. Bygelyks it Anglo-Romany, dat in ferminging is fan it Ingelsk mei it Romany fan 'e Roma, is dúdlik gjin Yndo-Aryske taal mear (lykas it Romany), mar klassifikaasje as in Germaanske taal (lykas it Ingelsk) is ek twifelich. It proses dat liedt ta it ûntstean fan in mingtaal is frij seldsum, en kin ek it ûntstean fan in nije etnyske groep ta gefolch hawwe. 

Mingtalen moatte net betize wurde mei pidgins en kreoalske talen. In pidgin is in taal mei in sterk ferienfâldige grammatikale struktuer en in beheind leksikon, dy't troch nimmen as memmetaal sprutsen wurdt, mar ûntstiet as de leden fan twa ûnderling ûnfersteanbere taalmienskippen mei-inoar besykje te kommunisearjen sûnder dat se dêrby har taflecht nimme kinne ta in trêde taal. Soks resultearret yn in mingfoarm fan 'e beide oarspronklike talen, wêrby't dy werombrocht wurde ta in tige simpele foarm. By it ûntstean fan mingtalen is fan sa'n ferienfâldiging lykwols gjin sprake, mei't de sprekkers beide boarnetalen floeiend behearskje. In kreoalske taal is in pidgintaal dy't sa wichtich wurdt dat er memmetaalsprekkers kriget, wat wer in taname fan kompleksiteit fan 'e grammatika en de omfang fan 'e wurdskat ta gefolch hat.

## Sjoch ek
* kreoalske taal
* pidgin
Geheimtaal

In **geheimtaal**, **kryptolekt** of **argot** is in spesjale taalfoarm (taal of dialekt) of in spesifyk leksikon binnen in "gewoane" taal, brûkt foar ûnderlinge kommunikaasje troch in maatskiplike groep dy't wat te ferbergjen hat. Dêrby kin men tinke oan 'e organisearre misdie, oplichters, terroristen en strjitbindes. Sokke groepen meitsje almeast gebrûk fan in soarte fan koade binnen in besteande taal, wêrby't oan ûnopfallende wurden oare betsjuttings jûn wurde; "krante" of "fluit" kin dan bgl. "fjoerwapen" betsjutte, en ek oan sifers, de dagen fan 'e wike en de moannen fan it jier wurde oare nammen jûn. Troch it brûken fan sa'n geheimtaal, dy't yn dizze foarm ek wol **Bargoensk** of **dievetaal** neamd wurdt, kinne de leden fan 'e groep en harren geheimen beskerme wurde tsjin ôflústerjen en oare foarmen fan bemuoienis fan bûtenôf.

Der besteane lykwols ek ûnskuldiger foarmen fan geheimtaal, lykas dy't troch jeugdbindes útfûn wurde om folwoeksenen bûten te sluten, of dy't troch beskate groepen brûkt wurde dy't  fan natuere gewoan tige sletten binne, lykas Roma en wenweinbewenners. Yn dy lêste gefallen giet it gauris om in dialekt of in hiele oare taal, dy't (ek) foar geheimtaal brûkt wurdt, net selden in âldere taal dy't as memmetaal al útstoarn is, mar dy't spesjaal foar it doel fan geheimtaal noch oanleard wurdt.
It Heitelân (liet)

***It Heitelân*** is in Frysk liet dat troch mannichien foarsteld wurdt as alternatyf Frysk folksliet. It liet is yn 1901 dichte troch Jan Linses van der Burg, en dêrnei komponearre troch Jan Lindeman fan Snits.

## Tekst
Alexander Lippisch

Dr. **Alexander Lippisch** (München, 2 novimber 1894 - Cedar Rapids, Iowa, 11 febrewaris 1976) wie in Dútske pionier op it mêd fan aerodinamika en fleantúchbouwer.

## Karriêre yn Dútslân
Lippisch siet yn in grut tal projekten dy't in grutte stap foarút betsjutten yn de ûntjouwing fan de loftfeart. Tal fan fynsten fan him en syn teem binne no noch werom te finen yn nije ûntwerpen. Hy wie in grut foarstanner fan it fleantúch sûnder sturt. Hast al syn ûntwerpen yn de Twadde Wrâldkriich hiene dy konfiguraasje. Dat joech wolris skeel mei oare fleantúchbouwers mei harren eigen ideeën oer de tastellen dy't hja ûntwikkelje woene.

Lippisch hat by ferskate fleantúchbouwers oan it wurk west, mar hie it measte súkses by Messerschmitt. Hy wie dêr de ûntwerper fan de earste brûkbere troch in raketmotor oandreaune fleanmasine, de Messerschmitt Me 163. Yn de fjouwer jier dat er dêr arbeide wie er ek ferantwurdlik foar in grut tal oare projekten foar ferskaat oan doelen.

Nei syn tiid by Messerschmitt waard er haad fan de “Luftfahrtforschungsanstalt” (Loftfeart ûndersyksynstitút) yn Wenen. Dêr lei er him ta op it ûntwerpen fan nije fleugelfoarmen en nije oandriuwingsmetoades. Hy hie dêrmei ein jierren tweintich en jierren tritich ek al foar grutte feroarings soarge: hy betocht de deltafleugel en de fleanende fleugel, en die letter ûndersyk nei de ramjet-motor en it brûken fan fêste brânstof.

## Projekten oant 1945

Ofbyld:RRG Raketen-Ente Deutsches Segelflugmuseum 01 2009-05-31.jpg|RRG Raketen-Ente (1928)
Ofbyld:DFS-39-kl1 Modell zensiert.png|Model fan de DFS 39
Ofbyld:ModelPhoto Lippisch P13a DM1.png|Model fan DM1 (rj) en Li P.13a 
Ofbyld:Messerschmitt Me 163B USAF.jpg|Messerschmitt Me 163B


* DM 1
* Li P.01
* Li P.04
* Li P.09
* Li P.10
* Li P.11
* Li P.13
* Li P.15
* Li P.20

## Keppelings om utens
* Luft '46 oer Lippisch
* Gearfetting fan syn 'Aerodyne' wurk 
* Kolleezje oer aerodynamika troch Dr. Lippisch
Gertrude Stein

**Gertrude Stein** (Allegheny (Pennsylvania), 3 febrewaris 1874 - Parys, 27 july 1946) wie in Amerikaansk skriuwster  en keunstsamler dy't fan 1903 ôf oan yn Parys wenne en wurke.

De ekstraverte Gertrude Stein behearde ta de kultfiguren fan it keunst- en literatuerfermidden fan har tiid. Stein har hûs oan de Rue de Fleurus 27 yn Parys waard in artistyk-literêre salon. Stein hold har hiele libben kontakt mei ferneamde avant-garde keunstners en skriuwers, lykas in Pablo Picasso, Henri Matisse, Ernest Hemingway, Ezra Pound en Carl Van Vechten. Sy wie dejinge dy't yn it ynterbellum de term *[[Lost Generation]]* ('Ferlerne generaasje') betocht foar in  groep Amerikaanske skriuwers dy't nei de Earste Wrâldoarloch nei Parys lutsen wiene sa as Ernest Hemingway, John Steinbeck, Ezra Pound en T.S. Eliot.

Stein har libben wurdt skaaimerke troch twa langduorjende ferhâldingen: de earste mei har broer, de keunstkritikus Leo Stein, fan 1874 oant 1914, en de twadde mei Alice B. Toklas, fan 1907 oant haar dea yn 1946.

Stein wie befreone mei de Amerikaanske komponist Virgil Thomson, dy't hja yn 1926 yn Parys kennen leard hie. Hja skreau de libretto's foar twa fan syn opera's: *Four saints in three acts* (1934) en *The mother of us all* (1947). 'Portret fan Gertrude Stein' is in bekend skilderij fan Picasso dat diel útmakke fan de kolleksje Stein. It is no yn it Metropolitan Museum of Art yn New York.
Cedar Rapids (Iowa)

**Cedar Rapids** is in stêd (*city*) yn de Amerikaanske steat Iowa. It is de twadsgrutste stêd fan de steat en de 181e stêd neffens ynwennertal yn de Feriene Steaten (2000). De stêd leit oan de rivier de Cedar, 20 km benoarden Iowa City en 100 km east fan Des Moines.

## Klimaat
Yn jannewaris is de trochsneed temperatuer -8,0&nbsp;°C, yn july 23,4&nbsp;°C. Jierliks falt der trochstrings 856,5 mm delslach (mjitperioade 1961-1990).

## Berne yn Cedar Rapids
* Carl Van Vechten (1880), fotograaf

## Stoarn yn Cedar Rapids
* Alexander Lippisch (1894–1976), fleantúchûntwerper, wenne lange tiid yn Cedar Rapids

## Keppeling om utens
* Statistiken, kaarten en oare ynformaasje oer Cedar-Rapids op city-data.com
Nana Appiah

**Nana Appiah** (trounamme: **Nana Piguillet-Appiah**; Rotterdam, 1982) is in Nederlânsk presintatrise, dûnseresse, model, eftergrûnsjongster, toanielaktrise, goreografe en earder fjochtsportster fan Ganeesk komôf. Hja waard bekend trochdat se in finaleplak behelle yn 'e talintejacht *Dancing Queen*, en presintearre neitiid û.m. it moadeprogramma *Fashionscene TV*, op Net 5, en it *lifestyle*-programma *LifestyleXperience*, op RTL4.

## Libben en karriêre
Appiah waard yn 1982 berne yn Rotterdam. Mei trije jier gie hja al op dûnsles, en koarte tiid letter begûn hja ek mei toaniel en sjongles. Doe't se seis jier wie, kaam dêr noch de fjochtsport taekwondo by, wêryn't se by it by de junioaren brocht ta Nederlânsk, Jeropeesk en wrâldkampioen, wylst se der mei fjirtjin jier de swarte bân yn helle. Doe't it hieltyd dreger waard om dûns, taekwondo en skoalle mei-inoar te kombinearjen, besleat Appiah lykwols om op te hâlden mei fjochtsport en har safolle mooglik ta te lizzen op dûnsjen. Hja folge in HBO-oplieding oan 'e Codarts Hegeskoalle foar de Keunsten Rotterdam, dy't se ôfrûne mei in bachelorstitel yn dûns en goreografy. Dêrnjonken wie se ek aktyf as toanielaktrise, en wurke se mei oan produksjes fan ferskate selskippen, wêrûnder it *Onafhankelijk Toneel*, DOX, DWA en SKVR. Nei it beheljen fan har diploma wie se ek wurksum as dosinte goreografy en dûns.

Yn 2008 die Appiah mei oan 'e dûnstalintejacht *Dancing Queen*, op 'e tillefyzjestjoerder SBS6. Dêryn helle se de finale, en hoewol't se net op it earste plak einige, iepene de bekendheid dy't se dermei krige, dochs in protte doarren foar har. Sa wurke se yn 'e folgjende jierren as eftergrûndûnseresse by *live*-optredens en yn fideoklips foar ferskate artysten, wêrûnder Diana Ross, Hind, Frans Bauer, Gordon en Gerard Joling. Ek wie se as model belutsen by reklamekampanjes foar ferskillende bedriuwen, mei as bekendste de skuonfabrikant Nike (2009-2013).

Yn 2010 waard Appiah frege as ko-presintatrise fan Johnny de Mol, yn it spulprogramma *Beat de Mol*, fan Veronica. Neitiid presintearre se fan 2011 oant 2012 it moadeprogramma *Fashionscene TV* op Net 5, wylst se yn dyselde perioade ek de presintaasje fan it *lifestyle*-programma *WEG* die, op 'e regionale stjoerder RTV Rijnmond. Fierders presintearret Appiah fan 2013 oant no it *lifestyle*-programma *Lekker Leuk Leven*, op SBS6, en fanôf 2014 ek it lyksoartige programma *LifestyleXperience* op RTL4. Dêrnjonken docht se tegearre mei Benten Wijnen fanôf 2014 ek de presintaasje fan it YouTubekanaal fan it ferdivedaasjepark *[[De Efteling]]*, dêr't se har dwaande hâldt mei it beäntwurdzjen fan sjoggersfragen oer it park.

## Keppelings om utens
*  Profyl fan Nana Appiah op ''aMillionFaces''
*  Beheinde biografy fan Nana Appiah op ''Eftepedia'', it digitale neislachwurk fan 'e ''Efteling''
*  Beheinde biografy fan Nana Appiah op ''TelevisieTalent''
*  Nana Appiah stelt harsels foar as presintatrise fan ''Fashionscene TV'' (filmke)
*  Fraachpetear mei Nana Appiah
Theodoor Hendrik van de Velde

**Theodoor Hendrik van de Velde** (Ljouwert, 12 febrewaris 1873 – by Locarno, 27 april 1937) wie in Nederlânsk medikus en gynekolooch, dy't lange tiid direkteur wie fan it Gynekologysk Ynstitút yn Haarlim.

Van de Velde krige yn 1926 ynternasjonale bekendheid as auteur fan *Het Volkomen Huwelijk*, in populêr-wittenskiplik traktaat en selfhelpboek, dat yn 2004 troch Frederica Mathewes-Green yn 'e Amerikaanske *National Review* omskreaun waard as "*it bêstferkeapjende sekshânboek aller tiden.*" Yn dy publikaasje briek Van de Velde in lâns foar kennis oer de wurking fan 'e minsklike geslachtsorganen en foar sensualiteit yn 'e erotyk.

Fan 'e Dútske oersetting, *Die Vollkommene Ehe*, waard al yn 1932 de 42ste printinge útjûn, nettsjinsteande it feit dat de Roomsk-Katolike Tsjerke it wurk op 'e *[[Index Librorum Prohibitorum]]*, de list mei ferbeane boeken, pleatst hie. De Sweedske oersetting, *Det Fulländade Äktenskapet*, wie yn Sweden rûnom bekend, al hie it wurk oant yn 'e sechstiger jierren de namme pornografysk fan aard te wêzen, en dêrom ûngaadlik foar jongere lêzers.

De Ingelske oersetting, *Ideal Marriage: Its Physiology and Technique*, wie yn 'e Angelsaksyske wrâld ferskate desennia lang it bekendste en meast alomfetsjende wurk op it mêd fan seksualiteit. It waard allinnich al yn 'e oarspronklike edysje 46 kear werprinte, en der giene mear as in heal miljoen eksimplaren fan oer de toanbank.

Njonken de ferneamdheid dy't Van de Velde troch *Het Volkomen Huwelijk* krige, hat er ek de ûntdekking, yn 1905, op syn namme stean dat froulju mar ienris yn in menstruaasjesyklus ovulearje. Dat holp om foarmen fan bertebeheining op basis fan 'e saneamde kalindermetoade te ferbetterjen, en droech letter ek by ta de ûntwikkeling fan oare systemen foar periodike ûnthâlding. Van de Velde kaam yn 1937 by it Italjaanske Locarno om by in fleantúchûngemak.

## Keppelings om utens
* De tekst fan ''Het Volkomen Huwelijk'' op DBNL
Ian C. Esslemont

**Ian C. Esslemont** (folút: **Ian Cameron Esslemont**; Winnipeg, 1962) is in Kanadeesk skriuwer fan fantasyromans. Mei syn maat Steven Erikson betocht er de Malazynske wrâld, dy't se tegearre útwurken. Allebeide hawwe se boeken skreaun en publisearre dy't yn dyselde wrâld spylje en dêr't foar in diel deselde personaazjes yn foarkomme.

## Libben en karriêre
Esslemont, dy't fan Skotsk komôf is, waard yn 1962 berne yn Winnipeg, de haadstêd fan 'e Kanadeeske provinsje Manitoba. Hy is ôfstudearre yn archeology, en hat as archeolooch wurksum west yn Súdeast- en East-Aazje, wêrby't er fjouwer jier yn Tailân en Japan trochbrocht. Letter kearde er werom nei de learbanken om in doktoraat yn literatuer te beheljen. Hy wennet yn Fairbanks, yn 'e Amerikaanske steat Alaska, mei syn frou, de romanskriuwster Gerri Brightwell, en harren trije soannen.

Yn 1982 betochten Esslemont en syn jeugdfreon Steven Erikson de Malazynske wrâld as dekôr foar in *[[role-playing game]]*. Yn 1991 wurke Esslemont mei oan in filmsenario fan Erikson dat yn dy wrâld sitewearre wie, en dat úteinlik de foarm fan in roman oannaam. Hoewol't Erikson foar it boek, dat de titel *Gardens of the Moon* krige, doedestiden gjin útjouwer fine koe, sprieken hy en Esslemont ôf dat se tenei beiden romans oer de Malazynske wrâld skriuwe soene. Doe't *Gardens of the Moon* yn 1999 útkaam by Bantam Books, in ymprint fan 'e Random House-difyzje Transworld, en de roman sa goed ferkocht dat de útjouwerij Erikson in kontrakt oanbea om njoggen ferfolchromans te skriuwen, kamen Erikson en Esslemont in formele ferdieling fan 'e ûnderwerpen en haadpersoanen oerien.

Ferplichtings oangeande syn wurk en ûntwikkelings yn syn priveelibben wjerholden Esslemont der lange tiid fan om útein te setten mei syn kant fan it ferhaal, mar úteinlik kaam syn earste roman, *Night of Knives*, yn 2004 yn in beheinde oplaach út by PS Publishing, folge troch in publikaasje foar de massamerk by Bantam Books yn 2007. *Night of Knives* is mei 282 siden yn ferhâlding ta de oare romans út 'e Malazynske searjes fan sawol Esslemont as Erikson mar in hiel tin boekje, suver in novelle. It is in *[[prequel]]* fan Erikson syn *Malazan Book of the Fallen*-rige, wêryn't foarfallen út it ferline opheldere wurde. Neitiid skreau en publisearre Esslemont noch fiif oare Malazynske boeken, de saneamde *Malazan Empire*-rige. It earste dêrfan, *Return of the Crimson Guard* (2008), fynt plak yn 'e midden fan Erikson syn searje, mar yn in oar diel fan 'e wrâld. De oare boeken, *Stonewielder* (2010), *Orb, Sceptre, Throne* (2012), *Blood and Bone* (2012) en *Assail* (2014) slute mear oan op 'e ein fan Erikson syn *Malazan Book of the Fallen*.

## Wurk
* *The Malazan Empire*-rige
** 2004 – *Night of Knives* (beheinde oplaach; massamerkpublikaasje yn 2007)
** 2008 – *Return of the Crimson Guard*
** 2010 – *Stonewielder*
** 2012 – *Orb, Sceptre, Throne*
** 2012 – *Blood and Bone*
** 2014 – *Assail*
* *Malazan Empire: Path to Ascendancy*
** 2016 – *Dancer's Lament*
** 2017 – *Deadhouse Landing*
** 2019 – *Kellanved's Reach*
** 2023 – *Forge of the High Mage*
CJ Miles

**CJ Miles**, echte namme ûnbekend (13 april 1984), is in Filipynsk neakenmodel. CJ Miles moat net betize wurde mei C.J. Miles, in Amerikaansk basketballer; om sa'n betizing foar te kommen, staveret Miles har namme sûnder punten efter de foarletters. Sy hat in lingte fan 1,42 meter en weaget 41 kg.

## Libben en karriêre
Miles waard yn 1984 yn djippe earmoede berne op 'e Filipinen. Troch as neakenmodel te wurkjen wist se in oplieding yn kompjûterkunde oan it *Colegio de San Juan de Letran* te beteljen, dy't se ôfrûne mei in bachelorstitel.

Yn 2006 ferfear se nei de Feriene Steaten, dêr't se har nei wenjen sette yn Las Vegas. Sûnt hat Miles yn Amearika karriêre makke as neakenmodel. Hja falt op troch har petiterige lichemsbou; neffens har offisjele opjefte is se in mar 1.44&nbsp;m lang, mei in gewicht fan 39&nbsp;kg en kupmaat 34C, dêr't se oan kommen is troch in boarstfergruttingsoperaasje te ûndegean. Miles stiet bekend om har positive ynstelling en har tawijing oan har famylje yn 'e Filipinen.

## Keppelings om utens
* Offisjele webside fan CJ Miles
* Biografyske gegevens fan CJ Miles ''FreeOnes''
Standerttaal

In **standerttaal** is de fariëteit fan in taal dy't oer it heechste maatskiplike prestiizje beskikt en dêropta faak in wetlike of oare offisjele status hat. Hoewol't poer taalkundich sjoen alle taalfariëteiten gelyk binne, wurdt binnen hast alle taalmienskippen ien fariant ta standerttaal makke om as in ynstitúsjonalisearre noarm te tsjinjen foar doelen lykas it ûnderwiis en it taalgebrûk yn 'e media. Taalfarianten dy't har net oan dy noarm konformearje, wurde dan dialekten fan 'e standerttaal neamd. Yn it ferline waard op sokke taalfoarmen delsjoen en waard sels aktyf besocht en rûgje se út, om't se as breklike farianten fan 'e standerttaal beskôge waarden.

Yn in protte gefallen is it ûntstean fan in standerttaal it gefolch fan in faak iuwenlang en relatyf natuerlik ferrinnend proses fan standerdisaasje, wêrby't ien dialekt fan in groepke soartgelikense dialekten stadichoan wint oan prestiizje, yn 'e regel om't it sprutsen wurdt yn in gebiet dat ekonomysk woltieriger of polityk sterker is as de omlizzende kontreien. Soms wurdt der lykwols aktyf en rjochte troch de minske yn dit proses yngrepen om in standerttaal te skeppen dêr't dy earder noch net bestie. It komt foar dat men dan eleminten út ferskate dialekten mei-inoar besiket te ferranen, om 'e sprekkersmienskippen fan alle dialekten by de nije standerttaal te belûken. Yn seldsume gefallen kin in taal mear as ien standerttaal hawwe. Sa hat it Noarsk mar leafst fjouwer konkurrearjende standertskriuwtalen, wêrfan't twa, it Bokmål en it Nynorsk, in offisjele status hawwe.
Skriuwtaal

In **skriuwtaal** is de skriftlik fêstleine foarm fan in taal yn in rige lettertekens op in oerflak. Hjirta heart û.m. de stavering en de wurdkar fan in taal. Oer it algemien wurdt foar skriuwtaal gebrûk makke fan in gruttere wurdskat en fan in yngewikkeldere sinsbou as foar sprektaal. Dat komt fral om't men mei skriuwtaal de tiid hat en tink ris even goed nei oer de ideeën dy't men útdrukke wol. Mei oare wurden, men kin redigearje, al is it mar yn jins eigen holle. It gebrûk fan tekstferwurkingsprogramma's op 'e kompjûter hat derfoar soarge dat men no ek yn it tekstferwurkingsprogramma redigearje kin, wat earder mei pin en papier of mei de typmasine net koe.

By guon talen, wêrûnder it Frysk, gappet der in folle gruttere kleau tusken de skriuwtaal en de sprektaal as by oare talen (lykas it Nederlânsk). De reden dêrfoar is dat in taal as it Frysk yn ferhâlding net folle skreaun wurdt, mei as gefolch dat Frysktaligen oer it algemien mar oer in frij beheinde wurdskat beskikke, dêr't men foar in sprektaal prima mei ta kin, mar dy't foar in skriuwtaal beswierlik is. Boppedat is it Frysk in minderheidstaal, dêr't troch de sterke ynfloed dy't it dominante Nederlânsk derop útoefenet, oates en toates lienwurden út dy taal yn opnommen wurde. Hoewol't dêr op it mêd fan 'e sprektaal net folle tsjin te dwaan falt, wurde sokke hollanistyske ynterferinsjes oer it algemien rigoereus út 'e skriuwtaal skrast. Foarneamde faktoaren mei-inoar hawwe ta in sitewaasje laat wêrby't skriuw- en sprektaal útinoar groeid binne yn in proses dat yn 'e taalkunde fan diglossy neamd wurdt.
Froulike ejakulaasje

**Froulike ejakulaasje** is it útdriuwen fan in lichemseigen floeistof troch de para-uretrale klieren yn in ritmyske ta- en ôfnimmende striel fia de urinebuis fan 'e frou ûnder of flak foar it berikken fan in orgasme. Yn 'e sprektaal wurdt soks ornaris oantsjut mei de Ingelske term *squirting* ("strieljen"). Hoewol't it hjirby oars as dat faak tocht wurdt (fral troch manlju) net om 'e útstjit fan urine giet, is de persize boarne en aard fan 'e floeistof yn wittenskiplike fermiddens en ûnder medisy noch altyd ûnderwerp fan debat.

De earste kear dat froulike ejakulaasje yn wittenskiplike literatuer neamd waard, wie yn 'e sechstjinde iuw, doe't de Nederlânske sirurgyn en publisist Laevinius Lemnius beskreau hoe't in frou "*it sied oan 'e man ûntlokket en tagelyk har eigen útsmyt.*" Yn 1668 ferskynde der fan 'e hân fan 'e Nederlânske anatoom Regnier de Graaf in ynfloedryk traktaat oer it froulike geslachtsorgaan, mei as titel *Oangeande de Fuortplantingsorganen fan Froulju*, wêryn't ek froulike ejakulaasje op 't aljemint kaam. De Graaf wie de earste dy't de floeistof weromtrasearre nei de klieren om 'e urinebuis hinne en syn wurk wurdt noch altyd in protte oanhelle as it oer dit ûnderwerp giet.

Yn 'e njoggentjinde iuw wie de wittenskip him dizenich bewust fan it ferskynsel froulike ejakulaasje, mar waard it as in ôfwiking of perversiteit beskôge, û.m. troch Sigmund Freud, dy't it mei hystery yn ferbân brocht. Nettsjinsteande it feit dat de foaroansteande Fryske gynekolooch Theodoor Hendrik van de Velde it yn 1926 as in normale lichemsfunksje opnaam yn syn wurk *Het Volkomen Huwelijk*, waard froulike ejakulaasje troch de rest fan 'e tweintichste-iuwske wittenskip fierhinne negearre. Guon feministen, lykas Sheila Jeffreys yn 1985, beskreaune it ferskynsel as wie it in pervers fabeltsje dat troch manlju betocht wie ta har eigen seksuële gratifikaasje oangeande fantasijen oer lesbyske seks. Pas troch it wurk fan anatome Helen O'Connell waard fanôf 1998 dúdlik dat froulike ejakulaasje wis wol bestiet, al is mar in diel fan 'e froulju derta yn steat.

Yn trije enkêtes út 'e tachtiger jierren joech 35-50% fan 'e froulju oan dat se bytiden ûnder it orgasme in útstjit fan floeistof ûnderfûn hiene. Yn ferskate wittenskiplike stúdzjes lei dat persintaazje tusken 10% en 69%, ôfhinklik fan 'e definysjes en ûndersyksmetoaden. Yn 'e stúdzje troch Stanislav Kratochvíl, út 1994, bygelyks, joech fan 200 froulju 6% oan dat se ejakulearre hiene, wylst by nochris 60% by it orgasme wolris in stream floeistof fuortrûn wie sûnder dat der sprake wie fan in striel, en 13% fan 'e froulju in tuskenbeiden foarm belibbe hiene. By froulike ejakulaasje liket it om hoemannichten floeistof fan trochinoar 1-5&nbsp;ml te gean.
Hunter Bryce

**Hunter Bryce**, echte namme: **Kathryn Sue Johnston** (Pittsburgh, 9 oktober 1980 – Los Angeles, 12 april 2011), wie in Amerikaansk letterkundige, fitnesstrener, neakenmodel, fetysjmodel, stripper en pornografysk aktrise fan mingd Italjaansk-Ulstersk etnysk komôf. Neffens har offisjele opjefte wie se 1.73&nbsp;m lang, mei in gewicht fan 55&nbsp;kg en kupmaat 34D, dy't krigen hie troch in boarstfergruttingsoperaasje te ûndergean.

## Libben en karriêre
Bryce waard yn 1980 berne yn Pittsburgh, yn 'e  steat Pennsylvania, as ien fan 'e twa bern yn it gesin fan Howard en Karen Johnston. Se hie ien broer, Matthew, en wie fan mingd Italjaansk en Ulstersk (Noardiersk protestantsk) komôf. Bryce folge oant 1998 de middelbere skoalle oan 'e *Frazier High School* yn Pittsburgh. Dêrnei studearre hja Ingelske literatuer mei as byfak non-fiksjeskriuwen oan 'e Universiteit fan Pittsburgh en behelle yn 2003 dêryn in bachelorstitel.

Neitiid wurke Bryce yn 'e detailhannel, by in makelerdij, yn 'e marketingsektor, as persoanlik fitnesstrener en as stripper, foar't se yn 2007 yn Floarida yn neifolging fan har idoal Briana Banks har debút makke yn in pornografyske film. Koarte tiid letter ferfear se nei de Kalifornje, dêr't se har nei wenjen sette yn Los Angeles. De foarnamme fan har skûlnamme Hunter Bryce naam se oan by wize fan earbetoan oan Hunter S. Thompson, ien fan har favorite skriuwers. As pornoaktrise kaam hja bekend te stean as in *[[squirting|squirter]]*.

Neffens de Internet Adult Film Database (IAFD) spile Bryce yn totaal yn 74 pornofilms, û.m. foar sokke foaroansteande labels as *[[Penthouse (fideolabel)|Penthouse]]*, *[[Wicked Pictures]]*, *[[Vivid Entertainment]]*, *[[Pure Play Media]]*, *[[New Sensations (filmstudio)|New Sensations]]*, *[[Evil Angel (filmstudio)|Evil Angel]]*, *[[Third Degree Films]]*, *[[Hustler Video]]*, *[[Devil's Film]]*, *[[Digital Sin]]*, *[[Zero Tolerance (filmstudio)|Zero Tolerance]]* en *[[Diabolic Video]]*. Ek wurke se in protte foar pornosites o it ynternet, lykas *[[BangBros]]*, *[[Reality Kings]]*, *[[Brazzers]]* en *[[Naughty America]]*. Yn 2010 waard Bryce nominearre foar in *[[AVN Award]]* (de *[[Oskar]]* fan 'e pornoyndustry), yn 'e category milf/cougar fan it jier.

Njonken har aktearwurk posearre Bryce ek in soad as neakenmodel foar ûnderskate manljusblêden. Op woansdei 13 april 2011 waard se dea oantroffen yn har hûs yn 'e San Fernando Valley-krite fan Los Angeles. De lykskôging wiisde út dat se de deis tefoaren beswykt wie oan komplikaasjes fan alkoholisme. Hunter Bryce waard tritich jier.

## Prizen en nominaasjes

## Keppelings om utens
* Biografy en filmografy fan Hunter Bryce yn 'e ''Internet Movie Database'' (IMDb)
* Biografyske gegevens en filmografy fan Hunter Bryce yn 'e ''Internet Adult Film Database'' (IAFD)
* Biografyske gegevens fan Hunter Bryce op ''FreeOnes''
Lynda Kinkade

**Lynda Kinkade** (Sydney?, ±1983) is in Australysk sjoernaliste, nijslêzeresse, ferslachjouster en tillefyzjeprodusinte, dy't fanôf 2014 by de nijsstjoerder CNN International wurket. Dêr docht se de presintaasje fan it programma *CNN Newsroom* en yn 'e wykeinen ek fan *International Desk*.

## Libben en karriêre
Kinkade studearre kommunikaasjekunde en sjoernalistyk oan 'e Technyske Universiteit fan Sydney, en behelle dêr yn 2003 in bachelorstitel yn. Under har stúdzje wurke se earst yn 'e wykeinen as stazjêre by Network Ten, in pleatslike stjoerder yn Sydney, wylst se teffens bydragen levere oan ferskate kranten. Under har lêste stúdzjejier wurke Kinkade fan july 2002 oant augustus 2003 by de Australyske tillefyzjestjoerder Seven Network Australia, dêr't se allerhanne putsjes opknapte, mar fral belutsen wie by tariedend wurk.

Nei't se har stúdzje ôfrûne hie, fûn Kinkade yn jannewaris 2004 wurk as ferslachjouster by de regionale tillefyzjestjoerder NBN News, yn Lismore, yn noardlik Nij-Súd-Wales. Yn septimber fan dat jier stapte se oer nei de nasjonale stjoerder Nine Network Australia, yn Melbourne, dêr't se behalven as ferslachjouster ek foar it earst nijslêzeresse wie. Teffens wie se dêr efter de skermen aktyf as produsinte. Yn 2008 kearde se wer werom by har eardere wurkjouwer Seven Network, dêr't se wurksum wie as ferslachjouster en produsinte, foar't se yn 2013 as korrespondinte yn New York kaam te stean.

Yn augustus 2014 ferfear Kinkade nei Atlanta, dêr't se as nijslêzeresse op it CNN-haadkertier kaam te wurkjen. Hja presintearret *CNN Newsroom*, ien fan 'e wichtichste nijsprogramma's fan 'e stjoerder CNN International, en teffens de wykeinútstjoerings fan *International Desk*. By útfal fan kollega's is se ek wolris te sjen yn programma's as *Newscentre*, *Around the World* en *Connect the World*. Under de lju dy't Kinkade ynterviewd hat, binne de Australyske premiers John Howard en Kevin Rudd, akteurs Russell Crowe, Cate Blanchett, John Travolta en Sylvester Stallone en de eardere Amerikaanske fise-presidint Al Gore.

Los fan har sjoernalistike karriêre is Kinkade as frijwillichster belutsen by ferskate goede doelen, wêrûnder de *USA Brain Tumor Alliance*, *Heartkids [[Nij-Súd-Wales|NSW]]* en it Symfony-orkest fan Sydney.

## Keppelings om utens
*  Profyl fan Lynda Kinkade op CNN.com
Leyla Milani

**Leyla Milani** (trounamme: **Leyla Milani Khoshbin**; Toronto, 2 april 1982) is in Kanadeesk model fan etnysk Perzysk komôf. Hja hat ek wurke as presintatrise, aktrise, moadeûntwerpster en ûndernimster, en is benammen bekend wurden mei har optredens yn it Amerikaansk wrakseljen en de tillefyzjekwis *Deal or No Deal*, en troch de rige hierekstinsjes dy't se op 'e merk brocht hat.

## Libben en karriêre
Milani waard yn 1982 út Iraanske âlden berne yn it Kanadeeske Toronto. Yn 2002 sette hja útein mei har karriêre as fotomodel. Yn it ferlingde dêrfan die se yn 2005 mei oan 'e talintejacht *WWE Diva Search*, wêrby't se op it twadde plak einige (fan in fjild fan 8.000 dielnimsters). Fan 2006 oant 2009 wie se ien fan 'e modellen dy't de kofferkes mei ynhâld toanden yn 'e Amerikaansk kwis *Deal or No Deal*. Milani hie dêrby altyd kofferke nûmer 13 fêst, en hoewol't dat ornaris as in ûngeloksgetal beskôge wurdt, krige sy de bynamme *Lucky Leyla*, om't har kofferke ferskate kearen in bedrach fan seis sifers befette. Milani en de oare modellen fan 'e kwis krigen yn 2009 de *Game Show Network Award* takend yn 'e kategory favorite modellen.

De bekendheid dy't se mei har wurk by *Deal or No Deal* krigen hie, laten ta ferskate oare tillefyzje-optredens fan Milani, dy't û.m. te gast wie yn it praatprogramma fan Oprah Winfrey en yn 'e mande mei har kollega's Patricia Kara en Marisa Petroro meidie oan in ôflevering foar bekende Amerikanen fan 'e kwis *Catch 21*. Dêrnjonken naam se diel oan realitytillefyzjeprogramma's as *True Life: I'm a TV Star*, en presintearre se û.m. de motorsportshow *M80*, op 'e stjoerder Fuel TV, en tegearre mei Jimmy Hart it frouljuswrakselprogramma *Wrestlicious TakeDown*.

Fierders hat Milani ek wurksum west as aktrise, benammen mei gastroltsjes yn tillefyzjesearjes as *Sleeper Cell*, *Las Vegas*, *Rules of Engagement*, *Entourage*, *Desire* en *Wanted*. Boppedat spile se mei yn 'e ûnôfhinklike horrorfilm *Wrestlemaniac* en yn 'e dokukomeedzje *Boys & Girls Guide to Getting Down*.

Yn 2009 rjochte Milani in eigen bedriuw op, ûnder de namme Milani Hair, dat him taleit op lúksueuze hierfersoarging, yn it bysûnder *clip-in*- en *clip-on*-hierekstinsjes makke fan 100% natuerlik hier. Dêrta waard hja ynspirearre troch har eigen hierproblemen. It bedriuw is fêstige yn it Kalifornyske Irvine, en makket diel út fan Kosh Milani Enterprises LLC. Op 'e webside fan Milani Hair wurde de produkten fan it bedriuw oanpriizge troch bekendheden as Jeannie Mai, Shar Jackson en Nicole Eggert.

## Priveelibben
Milani is troud mei sakeman, makeler en auteur Manny Khoshbin, dy't krektlyk as har fan etnysk Perzysk komôf is.

## Keppelings om utens
*  Offisjele webside fan Leyla Milani
*  Folsleine filmografy fan Leyla Milani yn 'e ''Internet Movie Database'' (IMDb)
Ayman al-Zawahiri

**Ayman Mohammed Rabie al-Zawahiri** (Maadi, 19 juny 1951 – Kabul, 31 july 2022) wie in Egyptysk sjirurch en ideolooch fan al-Kaida, de terreurorganisaasje dy't him tsjin westerske en pro-westerske lannen rjochte. Sûnt 1 maaie 2011 waard er as de opfolger fan Osama bin Laden beskôge. De Feriene Steaten beskôgen him as meiferantwurdlik foar de oanslaggen fan 11 septimber 2001 op it WTC yn New York en it Pentagon yn Washington, D.C. en setten in beleanning fan 25 miljoen dollar op syn holle. Yn 2022 waard er by in Amerikaanske drone-oanfal op syn ferbliuwplak yn Afganistan fermoarde.